21.12.2022.
LV
Eiropas Savienības Oficiālais Vēstnesis
C 486/63
Atjaunīgā elektroenerģija 2.21.
Atjaunīgā elektroenerģija, piemēram, vēja enerģija, saules enerģija un biogāze, ir ievērojams elements lauku ainavā.
Tiesību aktu saskaņošanai starp dalībvalstīm jāveicina un jāaizsargā ražojošo patērētāju intereses un jāmotivē ieguldījumi atjaunīgās enerģijas infrastruktūrā.
Jaudai, kas nepieciešama, lai saražoto enerģiju pārdotu un iekļautu valsts tīklā, jābūt pieejamai visās dalībvalstīs.
Lai nodrošinātu lauku apvidu enerģētisko neatkarību, ir vajadzīgas atbilstošas kompensācijas shēmas, kas orientētas uz attiecību starp ražojošo patērētāju saražoto atjaunīgo enerģiju un patērēto enerģiju.
2.22.
Nesenās izsoles par atjaunīgo energoresursu centralizētu iepirkumu ir kļuvušas arvien izplatītākas, un daudzos gadījumos ir izdevies samazināt vēja un saules enerģijas iekārtu būvniecības izmaksas.
Kopumā lauku elektroenerģijas attīstība galvenokārt ir saistīta ar enerģētikas nozares dekarbonizāciju un nav sinerģijas ar lauku attīstības mērķiem.
Lauku iedzīvotāji bieži iebilst pret šādu attīstību, jo nesaskata būtiskus ieguvumus vietējai sabiedrībai.
2.23.
Ir jāiesaista kooperatīvi un citas vietējā līmeņa organizācijas, lai vienotos par atjaunīgās elektroenerģijas iekārtu atrašanās vietām gan sauszemes, gan piekrastes reģionos.
Vietējām kopienām ir jābūt kapitāla daļām un jāgūst vietējs labums no šādām iekārtām.
2.24.
Lielajos projektos atjaunīgās enerģijas attīstība galvenokārt ir saistīta ar enerģētikas nozares dekarbonizāciju, lauku attīstība ir mazsvarīga.
Nelieli vēja enerģijas parki, mazi saules enerģijas un anaerobie noārdītāji, ko izmanto kooperatīvi un vietējie iedzīvotāji, var būt vairāk vērsti uz lauku attīstību, kā arī uz lauku kopienu sociālo un ekonomisko iekļautību.
Ir jāpanāk līdzsvars attiecībā uz šīm abām sistēmām.
Atjaunīgo energoresursu energokopienas un iedzīvotāju energokopienas ir veids, kā panākt taisnīgu enerģētikas pārkārtošanu apvienojumā ar kopienu attīstību.
2.25.
Gadījumu izpēte Zviedrijas lauku apvidos (Ejdemo un Söderholm, 2015) atklāja, ka bez kopienas pabalstu shēmām nodarbinātības iespējas lauku attīstības kontekstā ir ļoti niecīgas.
2.26.
Iedzīvotāju energokopiena ir juridiska vienība, kurā iedzīvotāji, MVU un vietējās iestādes apvienojas kā galalietotāji, lai sadarbotos atjaunīgās enerģijas ražošanā.
Viens no šādiem piemēriem ir Feldheimas pagasts (neliels ciemats uz dienvidrietumiem no Berlīnes), kas ir kļuvis pašpietiekams enerģijas ziņā.
Viņi ir izveidojuši vēja turbīnas savā pagalmā un uzstādījuši neatkarīgu tīklu.
Iedzīvotāji maksā minimālo cenu par elektrību.
Biogāzes stacijas izveide ļāva ciematam izveidot centralizētas siltumapgādes tīklu.
Tas ir lielisks piemērs tam, kā darbojas atjaunīgās enerģijas kopiena.
Tas arī pierāda, ka augšupēja pieeja ir būtiski svarīga lauku apvidu nākotnei (5).
2.27.
Reakcija pieprasījuma pusē pārvirza elektroenerģijas patēriņu uz laika periodiem, kad sistēma var apmierināt pieprasījumu.
Ir jāizlīdzina neto pieprasījuma līkne lielākā elektroenerģijas pieprasījuma periodos, lai novērstu elektroenerģijas padeves pārrāvumus, ražojot vairāk zaļās elektroenerģijas.
Akumulatoru izmantošana, hidroakumulācijas un viedā elektrifikācija nodrošinās elastību neto pieprasījuma līknes izlīdzināšanā.
2.28.
Uzrunājot Īrijas parlamenta deputātus Dublinā, enerģētikas komisāre Kadri Simson teica, ka karš Ukrainā ir licis Briselei virzīties tālāk un ātrāk, lai atteiktos no Krievijas degvielas importa.
Viņa norādīja, ka saskaņā ar priekšlikumiem, par kuriem vēl jāvienojas, ES centīsies līdz 2030. gadam panākt, ka 45 % no enerģijas patēriņa veido atjaunīgie energoresursi.
Tas būs pieaugums salīdzinājumā ar pašreizējo 32 % mērķi un vairāk nekā divas reizes pārsniegs 22 % īpatsvaru 2020. gadā.
EESK atbalsta šo jauno mērķi, taču brīdina, ka to var sasniegt, tikai strauji virzot uz priekšu jaunus un lielākus ieguldījumus lauku enerģētikas pārkārtošanā.
2.29.
Ne vienmēr ir vējš, tāpēc būs nepieciešams rezerves variants.
Zaļais ūdeņradis var nodrošināt rezerves, lai apmierinātu dažādo pieprasījumu pēc elektroenerģijas, un to var uzglabāt, līdz tas ir nepieciešams.
(5)
ERP DARBSEMINĀRA ZIŅOJUMS, 21. darbseminārs.